**Záznam zo zasadnutia pracovnej skupiny dňa 02. 10. 2020**

Dňa 02. 10. 2020 sa na Ministerstve vnútra Slovenskej republiky (ďalej len „ministerstvo vnútra“) uskutočnilo druhé zasadnutie pracovnej skupiny zriadenej za účelom vypracovania analýzy bezpečnostných rizík elektronického hlasovania vo voľbách do Národnej rady Slovenskej republiky zo zahraničia a posúdenia vhodnosti zjednodušenia uplatnenia volebného práva občanmi Slovenskej republiky (ďalej len „SR“), ktorí sa v čase volieb nachádzajú mimo jej územia.

Zasadnutie pracovnej skupiny otvoril štátny tajomník Ministerstva vnútra Slovenskej republiky Mgr. Ján Lazar, ktorý privítal členov pracovnej skupiny a poďakoval členom pracovnej skupiny za doručenie ich návrhov a podnetov po prvom zasadnutí. Na základe týchto návrhov a podnetov, a tiež na základe diskusie, ktorá prebehla na samotnom zasadnutí, vypracovalo ministerstvo vnútra pracovný materiál, ktorý zahŕňal názory členov pracovnej skupiny. Tento materiál by podľa štátneho tajomníka mal byť základom pre analýzu pracovnej skupiny, ktorá bude predložená na rokovanie vlády SR. V nadväznosti na uvedené štátny tajomník navrhol postupné uzatváranie tém, na ktorých je jednoznačná zhoda a ďalej rokovať o návrhoch, ktoré si vyžadujú hlbšiu analýzu.

V zásade je podľa štátneho tajomníka Lazara možné konštatovať, že panuje zhoda na tom, že samotný akt hlasovania vo voľbách prostredníctvom internetu v súčasnosti nie je možné v podmienkach SR zrealizovať tak, aby boli naplnené všetky nevyhnutné ústavné, technické a bezpečnostné podmienky. V súvislosti s elektronickým hlasovaním by sa teda mala pracovná skupina zamerať na jasnú identifikáciu a analýzu podmienok, za ktorých bude možné zaviesť elektronické (internetové) hlasovanie vo voľbách aspoň pre občanov SR, ktorí sa v čase volieb nachádzajú v zahraničí a určiť aj prislúchajúci časový horizont na jeho realizáciu.

V nadväznosti na uvedené sa prihlásil o slovo zástupca riaditeľa Národného centra kybernetickej bezpečnosti SK-CERT Národného bezpečnostného úradu Ing. Milan Pikula, ktorý upozornil na skutočnosť, že dnes nie je ani len možné zadefinovať časový horizont, v ktorom by sme mohli elektronické hlasovanie zaviesť. Zástupca riaditeľa SK-CERT uviedol, že elektronické hlasovanie vo voľbách ešte reálne nebolo nikde na svete zavedené (okrem Estónska, pričom o bezpečnosti a transparentnosti ich systému sú veľké pochybnosti), požadovaná je obrovská výpočtová sila na správne a zároveň zašifrované započítanie hlasu a tiež vyriešenie celého radu problémov, ktoré dnes nie je možné vyriešiť, pričom technicky dnes nie je možné zabezpečiť správne započítanie hlasu cez transparentný systém a súčasne so zachovaním tajnosti hlasovania.

Štátny tajomník ministerstva vnútra následne odovzdal slovo riaditeľke odboru volieb, referenda a politických strán sekcie verejnej správy ministerstva vnútra Ing. Eve Chmelovej, ktorá taktiež poďakovala členom pracovnej skupiny za doručenie podkladov a stručne uviedla východiskové otázky, ktoré vyplynuli z prvého zasadnutia a na ktoré členovia pracovnej skupiny odpovedali, a to:

1. Aký je Váš názor na zavedenie elektronického hlasovania vo voľbách v podmienkach SR, a to najmä vzhľadom na technické a legislatívne predpoklady a tiež dôveru občanov v takéto hlasovanie?

2. Aké riziká sú podľa Vášho názoru spojené so zavedením elektronického hlasovania?

3. Aký je Váš názor na postupnú elektronizáciu volebných procesov a na vytvorenie jednotného elektronického zoznamu voličov?

4. Aký je Váš názor na zjednodušenie voľby zo zahraničia zavedením povinného elektronického podávania žiadostí do jednotnej elektronickej podateľne bez ohľadu na trvalý pobyt občana, previazanej na register fyzických osôb, spôsobilej overovať oprávnenosť voliť a zasielať notifikácie voličom?

Riaditeľka odboru volieb, referenda a politických strán ďalej uviedla, že členovia pracovnej skupiny sa zhodli na rizikách elektronického hlasovania a tiež sa zhodli na potrebe postupnej elektronizácie volebných procesov. So širokou podporou sa stretol návrh zasielať zápisnice o priebehu a výsledku volieb elektronicky pre všetky volebné komisie Pri téme zavedenia jednotného elektronického zoznamu voličov a pri téme vytvorenia aplikácie na elektronické podávanie žiadostí o voľbu poštou je potrebné prediskutovať pochybnosti niektorých členov o potrebe takéhoto zoznamu voličov, resp. uvedenej aplikácie. Zhoda medzi členmi pracovnej skupiny je aj v tom, že zavedenie elektronického hlasovania by malo zostať ako projekt pre SR v dlhodobejšom horizonte, keďže je k tomu potrebné naplniť množstvo nevyhnutných technických predpokladov, ktoré by smerovali k minimalizácii rizík, a ktoré v krátkej dobe nie je možné splniť. V krátkodobom horizonte je potrebné sa zamerať na vypracovanie podmienok, ktoré je na zavedenie elektronického hlasovania nevyhnutné splniť a k robeniu postupných krokov, ktoré by mali k zavedeniu elektronického hlasovania smerovať. Podľa riaditeľky odboru volieb, referenda a politických strán najjednoduchším opatrením, ktoré vieme v súčasnosti zrealizovať je zasielanie zápisníc o priebehu a výsledku volieb elektronicky.

Následne sa do diskusie prihlásil poslanec NR SR JUDr. Milan Vetrák, PhD., ktorý uviedol, že predbežné závery uvedené v pracovnom materiáli nie sú také konštruktívne, ako očakával. Materiál pracovnej skupiny prediskutoval aj s predsedom vlády SR a uviedol, že jeho ambície v súvislosti s elektronickým hlasovaním boli vyššie. Uvedený materiál by bolo potrebné vylepšiť a závery v ňom by bolo možné urobiť aj prijateľnejšie a vyváženejšie. Téma elektronického hlasovania nie je len témou odbornou, ale aj politickou, pričom by bolo žiaduce, aby bolo aspoň do konca tohto volebného obdobia umožnené hlasovať elektronicky občanom SR, ktorí sa v čase volieb nachádzajú v zahraničí. Poslanec NR SR Milan Vetrák ďalej uviedol, že aj na konferenciách zahraničných Slovákov je opakovane vyjadrovaná požiadavka na zavedenie elektronického hlasovania pre Slovákov žijúcich v zahraničí. Taktiež uviedol, že by bolo vhodné zorganizovať stretnutie medzi predsedom vlády, ministrom vnútra a štátnym tajomníkom k tejto téme.

Štátny tajomník Ján Lazar v reakcii uviedol, že je priaznivcom moderných technológií, ale treba ich zavádzanie chápať v kontexte . Navrhované stretnutie, kde bude možné prediskutovať si základné východiská k elektronickému hlasovaniu privítal. Taktiež uviedol, že pracovná skupina ešte neprijala žiadne definitívne závery a stále prebieha diskusia.

Následne sa do diskusie zapojil aj štátny tajomník Ministerstva spravodlivosti SR Mgr. Michal Luciak, ktorý uviedol, že rozumie politickým záväzkom a prísľubom, ktoré sa týkajú viacerých politických strán, ale tie však nemôžu byť základom zavedenia systému, o ktorom vieme, že je problematický a rizikový. K zavedeniu elektronického hlasovanie môže dôjsť iba za predpokladu, že budú splnené všetky nevyhnutné ústavné aj technické podmienky, a to kumulatívne.

Predseda Štátnej komisie pre voľby a kontrolu financovanie politických strán (ďalej len „štátna komisia“) prof. Ladislav Orosz, CSc. k tejto téme uviedol, že podľa jeho názoru v súčasnosti naozaj nie je možné naplniť všetky nevyhnutné podmienky na zavedenie elektronického hlasovania, v čom sa zhodli členovia pracovnej skupiny na jej prvom zasadnutí. Predseda štátnej komisie ďalej uviedol, že je potrebné, aby pracovná skupina vypracovala zoznam podmienok, ktoré je potrebné splniť pre zavedenie elektronického a ich analýzu. Z takejto analýzy podľa jeho názoru bude zrejmé, že do budúcich volieb do NR SR nie je možné zaviesť takýto spôsob hlasovania a ide o naozaj náročný a dlhodobý projekt.

Následne sa do diskusie opäť zapojil poslanec NR SR Milan Vetrák, ktorý uviedol, že súhlasí s potrebou vypracovania podmienok na zavedenie elektronického hlasovania, sústrediť sa však treba na voličov zo zahraničia, pričom by sme nemali byť prísnejší elektronickému hlasovaniu ako sme k voľbe poštou zo zahraničia. V programovom vyhlásení vlády sa nachádzajú opatrenia na zvýšenie participácie občanov na veciach verejných a je potrebné ich presadzovať. So zlepšovaním a zjednodušovaním voľby poštou sa stotožnil a navrhol možnosť uhrádzania poštovného štátom.

Zástupca Slovenskej akadémie vied Ing. Zoltán Balogh, PhD. uviedol, že v súvislosti s elektronickým hlasovaním vidí veľkú príležitosť na vytvorenie pilotného projektu, do ktorého by boli zapojení odborníci z rôznych sfér, ktorého výsledkom by mohol byť prototyp systému na elektronické hlasovanie. V rámci pracovnej skupiny je ťažké zhodnotiť všetky faktory, vhodný by bol pohľad z akademickej sféry v rámci projektu, aj so zapojením odborníkov zo Švajčiarska, ktorí pracujú na systéme elektronického hlasovania už 20 rokov.

Zástupca občianskeho združenia Slovensko.Digital p. Ján Suchal uviedol, že v IT komunite je pomerne jednoznačný konsenzus, že zabezpečiť funkčné, bezpečné a transparentné elektronického hlasovanie vo voľbách v súčasnosti nie je technicky možné. Projekt za účelom výskumu je možné spraviť, ale reálne zaviesť elektronické hlasovanie by bolo možné až po splnení všetkých nevyhnutných podmienok, ako už bolo opakovane spomenuté členmi pracovnej skupiny. Zástupca Slovensko.Digital ďalej uviedol, že aj v prípade splnenia podmienok a nájdenia funkčného riešenia bude potrebné analyzovať, či vôbec má zavedenie elektronického hlasovania zmysel. Z pohľadu zvýšenia účasti alebo úspory finančných prostriedkov nie je preukázaný žiadny výsledok, pričom rozumie politickému prísľubu, no nevidí pridanú hodnotu takéhoto spôsobu hlasovania. Zástupca Slovensko.Digital tiež vyjadril súhlas so zástupcom riaditeľa SK-CERT, že technické riešenie momentálne neexistuje a nie je možné uviesť časový horizont, pričom termín do konca volebného obdobia považuje za úplne nereálny. V prípade, že sa v budúcnosti technické riešenia objaví a bude na ňom vedecký konsenzus, potom je možné zvažovať zavedenie elektronického hlasovania.

V nadväznosti na uvedené štátny tajomník Ján Lazar skonštatoval, že z diskusie je skutočne zrejmá nevyhnutnosť zadefinovania podmienok, ktoré by musela SR naplniť pre možné zavedenie elektronického hlasovania v SR a ich analýza, pričom myšlienku elektronického hlasovania nezavrhuje.

K ústavným podmienkam sa vyjadril predseda štátnej komisie prof. Orosz, ktorý uviedol, že problémom pri elektronickom hlasovaní je najmä zabezpečenie tajnosti hlasovania. Tajnosť hlasovania je dnes chápaná ako povinnosť, ktorá musí byť zabezpečená ako zo strany štátu, tak zo strany samotných voličov. O tajnosti hlasovania by bolo možné uvažovať viac ako o práve, avšak je otázne, čo by na takýto prístup povedal Ústavný súd Slovenskej republiky, pričom v tom vidí veľké riziko. Ako technicky nemožné vidí predseda štátnej komisie aj zabezpečenie osobného hlasovania v spojení so zabezpečením tajnosti hlasovania. Výnimky zo zásady osobného hlasovania však existujú aj v súčasnosti, takže táto téma je na širšiu akademickú debatu. Výrazne narušená môže byť aj rovnosť hlasovania v prípade, že by jeden volič hlasoval za celú komunitu na určitom mieste v zahraničí, keďže elektronické hlasovanie by takúto možnosť výrazne uľahčil. Z pohľadu ústavnosti si nevie predstaviť realizáciu v praxi, čo je potrebné vysvetľovať aj občanom SR v zahraničí. Férovosť volieb je základom demokratického a právneho štátu, a predseda štátnej komisie tu vidí veľké riziko zrušenia volieb Ústavným súdom SR.

Na uvedené reagoval poslanec NR SR Milan Vetrák, ktorý uviedol, že v zásade súhlasí, ale všetky uvedené riziká platia aj dnes najmä pre voľbu poštou. Dnes taktiež nič nebráni tomu, aby za celú komunitu občanov v zahraničí hlasoval poštou z jednej poštovej adresy jeden volič. Problém vidí najmä v tom, že sme prísnejší k elektronickému hlasovaniu ako k voľbe poštou keďže obdobné riziká existujú pri oboch spôsoboch hlasovania.

Riaditeľka odboru volieb, referenda a politických strán Eva Chmelová reagovala, že s ide o veľmi hypotetický príklad, pričom s voľbou poštou máme na rozdiel od elektronického hlasovania dlhoročné skúsenosti a v praxi sme sa ešte s takýmto prípadom nestretli. Okrem toho uviedla, že hlasovacie obálky a hlasovacie lístky sa zasielali doporučene voličom na adresu uvedenú v zahraničí, a teda jednotná adresa na zasielanie hlasovacích lístkov sa určite pritom nevyskytla.

Štátny tajomník Michal Luciak uviedol, že zavedenie elektronického hlasovania považuje za možné iba za predpokladu kumulatívneho splnenia troch nevyhnutných podmienok, a to:

1. Elektronické hlasovanie musí byť zrozumiteľné každému, vrátane „bežného“ voliča bez ohľadu na jeho vzdelanie.
2. Elektronické hlasovanie musí byť spoľahlivé tak, aby bol hlas každého voliča správne započítaný pri zachovaní tajnosti hlasovania, a aby si mohol byť volič týmito skutočnosťami istý v priebehu volieb a aj po ich skončení.
3. Elektronické hlasovanie musí byť kedykoľvek, resp. v primeranej časovej lehote spätne overiteľné, t. j. možnosť pre každého voliča overiť si splnenie podmienok správnosti započítania hlasu a tajnosti hlasovania.

Na záver svojho vystúpenia tiež štátny tajomník Michal Luciak uviedol, že riziká existujú aj pri ostatných spôsoboch hlasovania, avšak pri takom novom a nepreskúmanom spôsobe hlasovania, akým je elektronické hlasovanie je žiaduce posudzovať ho prísnejšie.

Poslanec NR SR Milan Vetrák následne uviedol, že je potrebné uvádzať argumenty, ktoré sa nedajú zároveň použiť aj proti voľbe poštou. Problém je, že väčšina argumentov je aplikovateľná obdobne na oba spôsoby, a preto považuje za vhodné argumenty proti elektronickému hlasovaniu porovnať s rizikami, ktoré so sebou prináša voľba poštou.

Následne sa do diskusie zapojil zástupca Katedry ústavného práva Právnickej fakulty Univerzity Komenského v Bratislave doc. JUDr. Marek Domin, PhD., ktorý uviedol, že je pravdou, že aj voľba poštou môže mať určité negatíva, ale zásadný rozdiel je v tom, že pri voľbe poštou existujú fyzické návratné a hlasovacie obálky a tiež hlasovacie lístky a rovnako ako pri osobnom hlasovaní volebná komisia voličov poštou zaznamenáva do zoznamu voličov, a teda je tam jednoduchá možnosť spätnej kontroly Ústavným súdom SR, čo pri elektronickom hlasovaní neplatí.

S uvedeným sa stotožnila aj riaditeľka odboru volieb, referenda a politických strán a potvrdila, že Ústavný súd má v súvislosti s voľbou poštou pri posudzovaní ústavnosti a zákonnosti volieb k dispozícii kompletnú volebnú dokumentáciu a zoznam voličov, ktorí hlasovali je možné skontrolovať s návratnými obálkami, ktoré sa tiež archivujú.

Zástupca riaditeľa SK-CERT Milan Pikula uviedol, že zásadný problém technického riešenia elektronického hlasovania je skutočnosť, že pri hlasovaní je potrebné verifikovať voliča a správne započítať jeho hlas, ale zároveň je nevyhnutné oddeliť a utajiť jeho identitu. Ak by existovalo v systéme prepojenie medzi identitou voliča a jeho hlasovaním, bolo by možné zistiť, kto ako hlasoval, či už zo strany štátu alebo útočníka z vonka.

Zástupca Slovenskej akadémie vied reagoval, že aj hlasovanie poštou je založené na dôvere, napríklad sa dôveruje Slovenskej pošte, že nebude manipulovať s volebnými zásielkami. Riziká útokov a úniky údajov existujú, preto je potrebné testovať elektronické hlasovanie na menších skupinách voličov, kde nehrozí zásadné ovplyvnenie výsledkov volieb.

Podľa predsedu štátnej komisie je možné sa zhodnúť na skutočnosti, že riziká existujú pri každom spôsobe hlasovania a pri niektorých spôsoboch sú tieto riziká spoločné, avšak odlišuje sa ich pridaná hodnota. Taktiež je možné ako príklad uviesť riziko hackerských útokov, ktoré pri hlasovaní poštou nehrozia. Analýza pracovnej skupiny by mala ísť do hĺbky a porovnať riziká a výhody rôznych spôsobov hlasovania.

V nadväznosti na uvedené štátny tajomník Ján Lazar požiadal všetkých členov pracovnej skupiny, aby pripravili svoje návrhy a vypracovali zoznam nevyhnutných podmienok na zavedenie elektronického hlasovania zo svojho pohľadu a zaslali ich na spracovanie ministerstvu vnútra. Na základe týchto návrhov bude následne možné vypracovať definitívne závery pracovnej skupiny týkajúce sa možnosti zavedenia elektronického hlasovania.

Následne riaditeľka odboru volieb, referenda a politických strán predostrela návrhy záverov pracovnej skupiny k elektronizácii volebných procesov a k zjednodušeniu voľby poštou.

Členovia pracovnej skupiny sa zhodli na:

1. zavedení možnosti elektronického zasielania zápisníc o výsledku volieb pre okrskové volebné komisie,
2. zavedení povinnosti elektronického zasielania zápisníc o výsledku volieb pre všetky ostatné volebné komisie,
3. zjednodušení prístupu voličov hlasujúcich zo zahraničia k voľbám elektronizáciou zápisu do zoznamu voličov hlasujúcich poštou,
4. vytvorení jednotnej centrálnej aplikácie na zasielanie žiadostí o voľbu poštou,
5. rozšírení možnosti hlasovať poštou aj pre voľby prezidenta SR a pre voľby do Európskeho parlamentu.

S umožnením voliť poštou občanom SR aj v prípade, že sa nenachádzajú v zahraničí, ale nachádzajú sa na území SR na inom mieste ako na adrese trvalého pobytu sa členovia pracovnej skupiny nestotožnili. Podľa predsedu štátnej komisie je pri existencii inštitútu hlasovacieho preukazu zbytočné zavádzať možnosť hlasovať poštou na území SR, nevidí v tom pridanú hodnotu a považuje to za zbytočnú komplikáciu. Zástupca občianskeho združenia Slovensko.Digital uviedol, že by to malo zmysel pre voličov, ktorí sú na území SR, ale vedia, že v čase volieb sa budú nachádzať v zahraničí. Zástupca občianskeho združenia Srdcom doma uviedol, že existuje viacero scenárov, kedy inštitút hlasovacieho preukazu nestačí. Členovia pracovnej skupiny sa zhodli, že túto možnosť ešte prediskutujú po predložení možných scenárov a ich posúdení. Podľa doc. Domina by to mohlo mať najväčší zmysel pri voľbách do orgánov územnej samosprávy, kde hlasovací preukaz neexistuje.

Členovia pracovnej skupiny sa tiež zhodli na potrebe zaviesť jednotný elektronický zoznam voličov. V súčasnosti si jednotlivé obce vytvárajú zoznamy voličov rôzne, každá obec má iný systém, niektoré zoznamy ani nie sú v elektronickej podobe. Ak by existoval jednotný elektronický zoznam voličov, bolo by možné doňho zapisovať centrálne, bolo by možné požiadať o hlasovací preukaz na ktoromkoľvek obecnom úrade na území SR, nielen v mieste trvalého pobytu voliča a priamo vyznačovať do zoznamu jeho vydanie. Jednotný elektronický zoznam voličov by bol napojený na už existujúce štátne registre a automaticky by aktualizoval údaje voličov.

Poslanec NR SR Milan Vetrák taktiež podporil zavedenie takéhoto zoznamu voličov, a to aj z dôvodu plánovaného odmeňovania občanov SR za ich účasť na voľbách.

Podľa predsedu štátnej komisie prof. Orosza je vytvorenie tohto zoznamu voličov úloha číslo 1. Štát musí vedieť koľko má oprávnených voličov, a to najmä pre referendum a prvé kolo volieb prezidenta SR.

Zástupca občianskeho združenia Slovensko.Digital uviedol, že tu vidí dve rôzne úlohy, a to vytvorenie jednotného elektronického zoznamu voličov pre obce a vytvorenie zoznamu voličov len pre žiadosti o voľbu poštou a hlasovací preukaz.

Riaditeľka odboru volieb, referenda a politických strán ďalej otvorila diskusiu k návrhu Ministerstva zahraničných vecí a európskych záležitostí Slovenskej republiky, podľa ktorého by mohli byť do volebného procesu zapojené naše zastupiteľstvá v zahraničí.

K uvedenému sa vyjadril generálny riaditeľ sekcie bezpečnosti, spravovania a prenosu informácií Ministerstva zahraničných vecí a európskych záležitostí SR Ing. Milan Kováč pričom uviedol, že spracujú stanovisko, kedy a akým spôsobom by sa mohli zastupiteľstvá do volebného procesu zapojiť a predložia ho pracovnej skupine. Je potrebné sa vysporiadať s viacerými problémami ako so slabým pokrytím krajín našimi zastupiteľstvami, malým počtom zamestnancov týchto zastupiteľstiev, možným zriaďovaním volebných komisií a pod. Taktiež by sa Ministerstva zahraničných vecí a európskych záležitostí SR, resp. zastupiteľstvá mohli zapojiť do procesu zasielanie a doručovania volebných materiálov v rámci voľby poštou zo zahraničia. Generálny riaditeľ Milan Kováč tiež uviedol, že pracovnej skupine poskytnú aj štatistické údaje o počtoch občanov SR v zahraničí a pod.

K otázke použitia elektronického občianskeho preukazu (eID), resp. Kvalifikovaného elektronického podpisu (KEP) na identifikáciu voliča riaditeľka odboru volieb, referenda a politických strán uviedla, že v súčasnosti sa vo volebnom procese vôbec nepoužívajú a ich zavedenie do procesu voľby poštou by znamenalo značnú komplikáciu a výrazné sťaženie prístupu voličov zo zahraničia k hlasovaniu. V prípade vytvorenia aplikácie na zasielanie žiadostí o voľbu poštou by mohlo byť dostačujúce uvedenie kombinácie dvoch údajov (rodného čísla a čísla platného cestovného pasu/občianskeho preukazu). Takúto kombináciu dvoch údajov podporil aj zástupca Slovensko.Digital, avšak uviedol, že použitie eID pravdepodobne bude musieť byť v aplikácií prítomné aspoň ako alternatíva, keďže by išlo o štátnu aplikáciu. Podľa štátneho tajomníka Jána Lazara by bolo vyžadovanie eID/KEP ako jedinej možnej identifikácie voliča krokom späť a zbytočnou komplikáciou pre voliča.

V poslednom bode zasadnutia prerokovali členovia pracovnej skupiny dva navrhované alternatívne spôsoby hlasovania, a to hlasovanie v predstihu a hlasovanie v zastúpení.

Hlasovanie v predstihu by podľa riaditeľky odboru volieb, referenda a politických strán mohlo byť užitočné v prípade voličov, ktorý vedia, že v čase volieb budú krátkodobo v zahraničí. Poslanec NR SR Milan Vetrák upozornil, že voliči by aj v tomto prípade mali svoje hlasy vhadzovať do volebnej schránky za prítomnosti členov okrskovej volebnej komisie.

Zástupca Právnickej fakulty Univerzity Komenského doc. Domin uviedol, že hlasovanie v zastúpení by mohlo prebiehať tak, že volič v zahraničí by požiadal príslušný úrad o hlasovanie v zastúpení a zvolil by si svojho zástupcu, ktorý by zaňho hlasoval s inštrukciou, ako má hlasovať. Týmto zástupcom by mohol byť iba občan SR nachádzajúci sa v čase volieb na území SR, čím by sa znížilo riziko zneužitia v zahraničí. Výber zástupcu by bol taktiež obmedzený, napr. na rodinného príslušníka voliča.

Predseda štátnej komisie uviedol, že v zavedení tohto spôsobu hlasovania nevidí príliš veľký prínos, pričom treba brať do úvahy, že čím viac alternatív hlasovania, tým komplikovanejší je aj celý proces a najmä jeho vyhodnotenie.

Na záver zasadnutia štátny tajomník ministerstva vnútra Mgr. Ján Lazar požiadal členov skupiny o vypracovanie analýzy k nižšie uvedeným otázkam v lehote do 12. 10 2020

* Definovane predpokladov, ktoré je potrebné splniť pre zavedenie elektronického hlasovania a to ako ústavných tak technických
* Formy zapojenia zastupiteľstiev do volebného procesu, organizačné a technické možnosti
* Vhodnosť využitia eID a KEP v procese podávania žiadostí o hlasovací preukaz a žiadosti o voľbu poštou
* Odôvodnenie vhodnosti a bezpečnosti hlasovania poštou v rámci územia Slovenskej republiky (napr. v komunálnych voľbách)
* Vhodnosť a bezpečnosť zavedenia hlasovania v zastúpení v podmienkach Slovenskej republiky
* Vhodnosť a bezpečnosť hlasovania v predstihu na príslušnom obecnom úrade pri všetkých druhoch volieb
* Porovnanie rizík elektronického hlasovania a rizík voľby poštou

Úplne na záver úprimne poďakoval všetkým zúčastneným a zasadnutie pracovnej skupiny ukončil.

Zapísal: Mgr. Martin Gajdoš